
A plexus sacralis és a sacralis ideggyökök transzvaginális ultrahangvizsgálata

Bevezetés: A plexus sacralis (PS) és a sacralis ideggyökök a kismedencei szervek és az alsó végtagok beidegzésében vesznek részt. Számos kórkép okozhatja megbetegedésüket. Közülük nőgyógyászati szempontból a mélyen infiltráló endometriózis (DE) a legnagyobb jelentőségű. Ezidáig nőgyógyászati, transzvaginális ultrahangvizsgálattal (TVS) a kismedencei idegeket, így a PS-okat sem tudták vizualizálni. Vizsgálatuk korábban csak centrumokban, MR-el volt lehetséges. Új TVS technikát dolgoztunk ki a PS vizualizációjára, melyet laparoszkópia során intraoperatív TVS útján validáltunk.
Célkitűzés: Kutatásunk célja a PS megjeleníthetőségének igazolása és méretének meghatározása volt TVS során. Vizsgáltuk a PS azonosítását befolyásoló tényezőket is.
Módszer: Prospektív vizsgálatunkat 2021. november és 2022. január között a Semmelweis Egyetem Szülészeti és Nőgyógyászati Klinikáján végeztük. Nőgyógyászati panaszok miatt TVS-re utalt pácienseknél, konszekutív besorolás alapján két vizsgáló standardizált módon végzett részletes kismedencei ultrahangvizsgálatot. Mindkét PS vizualizálását megkíséreltük az összes páciensnél. A szülészeti- és nőgyógyászati kórelőzmény paraméterei mellett feljegyeztük a PS-ek vizualizációs arányát, a megjelenítésükhez szükséges időt és átmérőiket is.
Eredmények: 326 beteget vizsgáltunk. Minden páciensnél sikeresen azonosítottuk legalább az egyik oldali PS-t. Mindkét oldali PS-t 316 beteg esetében vizualizáltuk (96,9% (95% CI, 94,4–98,5%)). Csak a jobb oldali PS-t 3 esetben (0.9% (95% CI, 02–2,7%)), csak a bal oldali PS-t 6 esetben sikerült látótérbe hozni (1,8% (95% CI, 0,6–4,0%)) (p = 0,5048). A jobb és a bal oldali PS megjelenítéséhez szükséges idő medián értéke nem különbözött szignifikáns mértékben. Mindkét oldalon 9,0 (IQR 8,0-10,0) másodpercre volt szükség a vizualizációhoz (p=0,0770). A jobb oldali PS medián átmérője 15 mm (IQR 14,2-15,6), a bal oldali plexus medián átmérője 14,9 mm (IQR 14,4-15,6) volt. A krónikus kismedencei fájdalomban szenvedő betegek 52,1%-nál és a DE páciensek 53,8%-nál 9 másodpercnél hosszabb időre volt szükség a PS vizualizációjához.

Következtetések: Az új TVS módszer segítségével a sacralis ideggyökök és a PS-ok egyértelműen és megbízhatóan azonosíthatók. A PS vizualizálásának beépítése a rutin kismedencei TVS protokollba, különösen a DE klinikai tüneteivel jelentkező páciensek kivizsgálása során előnyös.



